স্টাফ রিপোর্টাররাজধানীতে গতকাল ছিনতাইকারী ও সন্ত্রাসীদের গুলিতে ২ জন খুন হয়েছে। উত্তরায় রাজলক্ষ্মী কমপ্লেক্সের সামনে একটি বেসরকারি প্রতিষ্ঠানের ম্যানেজার আইয়ুব আলীকে (৪২) ছিতনাইকারীরা গুলি করে হত্যা করে ২৫ লাখ টাকা নিয়ে গেছে। অন্যদিকে লালবাগের আজিমপুরে সন্ত্রাসীদের গুলিতে খুন হয় অজ্ঞাত  (৩৫) এক ব্যক্তি। তার লাশ ঢাকা মেডিকেল কলেজের মর্গে রাখা হয়েছে। উত্তরা জোনের ডিসি নিসারুল আরিফ জানান, দুপুর আড়াইটার দিকে আইয়ুব আলী রাজলক্ষ্মী মার্কেটের এক্সিম ব্যাংক থেকে প্রায় ২৫ লাখ টাকা তোলেন। রাস্তায় আসা মাত্র ২টি মোটরসাইকেলে করে চার ছিনতাইকারী তার পথরোধ করে। ছিনতাইকারীরা আইয়ুব আলীর কাছ থেকে টাকার ব্যাগটি নেয়ার চেষ্টা করলে তিনি বাধা দেন। ছিনতাইকারীদের সঙ্গে ধস্তাধস্তির একপর্যায় আইয়ুব আলী চিত্কার দেন। তখন তাকে লক্ষ্য করে গুলি চালিয়ে টাকা নিয়ে পালিয়ে যায় ছিনতাইকারীরা। আইয়ুব আলীর সঙ্গে থাকা এক  ব্যক্তি রক্তাক্ত অবস্থায় ইউনাইটেড হাসপাতালে নিয়ে গেলে জরুরি ভাগের কর্তব্যরত চিকিত্সক তাকে মৃত ঘোষণা করেন। নিহত আইয়ুব আলী গাজীপুর কোনাবাড়ি রিপন গ্রুপের জেনারেল ম্যানেজার। উত্তরা মডেল থানার সাব-ইন্সপেক্টর (এসআই) সাইফুল ইসলাম জানান, ছিনতাইকারীরা হেলমেট পরিহিত ছিল। যে কারণে প্রত্যক্ষদর্শী কেউ তাদের চিনতে পারেনি। এ ঘটনায় এখনও কেই আটক হয়নি। নিহতের লাশ গুলশান ইউনাইটেড হাসপাতাল থেকে ঢাকা মেডিকেল কলেজের মর্গে পাঠানো হয়েছে। এদিকে আইয়ুব আলীর মৃত্যুর খবর শুনে আত্মীয়রা হাসপাতালে গেলে সেখানে এক হৃদয়বিদারক  দৃশ্যের অবতারণা হয়। উত্তরা থানা পুলিশ জানায়, ছিনতাইয়ের সঙ্গে প্রতিষ্ঠানের কোনো ব্যক্তির যোগসাজশ আছে কিনা তা ক্ষতিয়ে দেখা হচ্ছে। ধারণা করা হচ্ছে, ব্যাংক থেকে বড় অংকের টাকা তোলার খবর ছিনতাইকারী দলকে আগে থেকেই সরবরাহ করা হয়েছিল। অথবা ব্যাংকের ভেতর থেকেও কেউ তাকে অনুসরণ করতে পারে। এসআই সাইফুল আরও জানান, বড় অংকের টাকা বহনের ক্ষেত্রে প্রতিষ্ঠানের পক্ষ থেকে পুলিশের সহযোগিতাও চাওয়া হয়নি। ঘটনার পর পুলিশ ওই এলাকায় বিশেষ অভিযান চালাচ্ছে। অন্যদিকে বিকাল ৫টায় আজিমপুর এতিমখানা মোড়ে সন্ত্রাসীদের গুলিতে মারা যায়  অজ্ঞাত পরিচয় এক ব্যক্তি। প্রত্যক্ষদর্শীরা জানিয়েছেন, সন্ত্রাসীরা সংখ্যায় ৩/৪ জন ছিল। তারা অতর্কিতে এসে গুলি চালায়। একটি গুলি অজ্ঞাত যুবকের হাতে ও অপরটি মুখ ভেদ করে বেরিয়ে যায়। আহতবস্থায় তাকে ঢাকা মেডিকেল কলেজ হাসপাতালে নেয়া হলে কর্তব্যরত চিকিত্সক তাকে মৃত ঘোষণা করেন। লালবাগ থানার অফিসার ওসি সেলিমুজ্জামান জানান, তারা নিহত যুবকের পরিচয় জানার চেষ্টা চালাচ্ছেন। এ ব্যাপারেও প্রত্যক্ষদর্শীদের জিজ্ঞাসাবাদ করা হচ্ছে। লালবাগ থানার সাব-ইন্সপেক্টর (এসআই) আবদুল করিম জানান, কি কারণে এ হত্যাকাণ্ড হয়েছে তা জানা  যায়নি। র্যাব ও ছিনতাইকারীর গুলিতে আহত ৪ : রাজধানীর শাহজাহানপুর ও পল্লবীতে ছিনতাইকারীদের গুলিতে ঠিকাদার আয়নাল হোসেন (৩৮) ও ব্যবসায়ী টুটুল (৩০) আহত হয়েছেন। অপরদিকে রামপুরায় র্যাবের গুলিতে রাসেল (১৭) ও মোহাম্মদ সানি (১৮) নামে দুই তরুণ আহত হয়েছে। জানা যায়, ঠিকাদার আয়নাল হোসেন ভোর সাড়ে ৫টার দিকে মোটরসাইকেলে করে বাসা থেকে পুরান ঢাকা যাওয়ার পথে শাহজাহানপুর ফ্লাইওভারের কাছে প্রাইভেটকারে আসা পাঁচ ছিনতাইকারী তার গতিরোধ করে। ছিনতাইকারীরা তার তলপেটে গুলি করে মোটরসাইকেলটি (ঢাকামেট্রো ল-১৫-০৫৮৪) নিয়ে পালিয়ে  যায়। পথচারীরা তাকে আশঙ্কাজনক অবস্থায় ঢাকা মেডিকেল কলেজ হাসপাতালে নিয়ে যায়। তার বাসা খিলগাঁওয়ের ১২৯/৩, মেরাদিয়া মধ্যপাড়া এলাকায়। এদিকে বৃহস্পতিবার রাত দেড়টার দিকে প্রাইভেটকারে চড়ে আসা ছিনতাইকারীরা পল্লবীর ইস্টার্ণ হাউজিং এলাকায় একই কায়দায় পথ রোধ করে কুপিয়ে ব্যবসায়ী টুটুলকে আহত করে তার মোটরসাইকেল নিয়ে যায়। স্বজনরা গভীর রাতে টুটুলকে ঢাকা মেডিকেল কলেজ হাসপাতালে ভর্তি করেন। টুটুল সাংবাদিকদের জানান, পুরান ঢাকার ব্যবসা প্রতিষ্ঠান থেকে বাসায় ফিরছিলেন তিনি। বাসার কাছাকাছি এসেই ছিনতাইাকারীর কবলে পড়েন।  তারা গাড়ি থেকে নেমে হাতে ও পিঠে চাইনিজ কুড়ালের কোপ দেয়।রাজধানীর উলন রোডে গতকাল ভোরে র্যাবের গুলিতে আহত হয়েছে রাসেল ও মোহাম্মদ সানি। তাদের দুজনেরই ডান পায়ে গুলি লাগে। র্যাব সূত্রে জানা যায়, ভোর পৌনে ৪টার দিকে রামপুরা এলাকায় র্যাব-৩ এর একটি দল টহল দেয়ার সময় কয়েকজন যুবককে দেখে সন্দেহ করে। র্যাব সদস্যরা ধাওয়া করলে তারা পালিয়ে যাওয়ার জন্য দৌড় দেয়। র্যাব তাদের আটক করার জন্য গুলি চালায়। তখন দুই যুবক পায়ে গুলিবিদ্ধ হয়ে আহত হয়। এ সময় তাদের কাছ থেকে ১টি পিস্তল ও ২টি চাপাতি উদ্ধার করা হয়।  গুলিবিদ্ধ দুজনের বাসা ২১৯/১/ক, খিলগাঁও এলাকায়। এর মধ্যে সানি ওই এলাকার সারোয়ার হোসনের ছেলে, আর রাসেলের বাবার নাম আবুল হোসেন। পুলিশ জানায়, গুলিবিদ্ধ অবস্থায় র্যাব হেফাজতে তাদের ঢাকা মেডিকেল কলেজ হাসপাতালে ভর্তি করা হয়েছে। তবে গুলিবিদ্ধ দুজনের স্বজনদের দাবি, র্যাব সদস্যরা তাদের আটক করে পায়ে গুলি চালিয়েছে।